DA Den Europæiske Unions Tidende C 236/13

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 236/08)

Denne offentliggørelse giver ret til at gøre indsigelse, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»GAMONEU« eller »GAMONEDO«

EF-nr.: ES/PDO/005/0308/20.08.2003

BOB ( X ) BGB ( )

Dette resumé indeholder hovedelementerne af produktspecifikationen til information.

1. Medlemsstatens ansvarlige myndighed:

Navn: Subdirección General de Calidad Agroalimentaria y Agricultura Ecológica; Dirección General de Industria Agroalimentaria y Alimentación; Ministerio de Agricultura, Pesca y Alimentación de España Adresse: Infanta Isabel, 1 E-28071 Madrid Tlf. (34) 91 347 53 94 Fax (34) 91 347 54 10 E-mail: sgcaproagro@mapya.es

2. Sammenslutning:

Navn: Rosa Maria Intriago Cuesta y otros Adresse: Barrio de Quilama, s/n E-33820 Benia Tlf. (34) 985 84 41 57 Fax (34) 985 84 41 57 E-mail: genife_vete@hotmail.com Sammensætning: Producenter/forarbejdere ( X ) Øvrige ( )

3. Produktets art:

Kategori: 1.3 Ost

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006).

4.1. Navn: »Gamoneu« eller »Gamonedo«.

4.2. Beskrivelse: »Gamoneu« eller »Gamonedo« er en fed, modnet ost med naturlig skorpe, der fremstilles af ko-, fåre- eller gedemælk eller af en blanding af to eller tre af mælketyperne, og som er letrøget og har svage, blågrønne aftegninger af blåskimmel i skorpekanten.

Den mælk, der anvendes til fremstilling af de oste, der er omfattet af beskyttelsen, skal stamme fra nedenstående arter og racer:

Komælk: Frisona, Asturiana de los Valles, Pardo Alpina og krydsninger af disse racer.

Fåremælk: Lacha, Carranzana og Milschalfe og krydsninger af disse racer.

Gedemælk: Alpino-Pirenaica og Cabra de los Picos de Europa, Murciano-Granadina, Saanen og krydsninger af disse racer.

Fysiske egenskaber:

Form: cylinderformet med en næsten jævn overflade.

Højde: mellem 6 og 15 cm.

Diameter: mellem 10 og 30 cm.

Vægt: mellem 0,5 og 7 kg.

Osten har en naturlig, tynd skorpe, der opnås under røgningen, og som har en mørk, rødbrun farve med rødlige, grønlige og blålige nuancer. Der er aftegninger af blåskimmel i skorpekanten.

Ostenes kemiske sammensætning er som følger:

Fedtindhold: mindst 45 % beregnet på grundlag af tørstofindholdet.

Proteinindhold: mindst 25 % beregnet på grundlag af tørstofindholdet.

Tørstofindhold: mindst 55 %.

pH-værdi: mellem 4,5 og 6,5.

Ostenes organoleptiske egenskaber:

Smagen har lette antydninger af røg og er ren og gennemtrængende. Smagen bliver kraftigere i takt med modningen. Osten har en fortrinsvis mild smag af røgningen og en letkrydret smag, og i munden får osten en smøragtig konsistens og en vedvarende eftersmag af nødder.

Ostemassen er hård eller halvhård, og konsistensen er fast og letsmuldrende, og osten smuldrer nemt, når man skærer den. Hullerne er små og uregelmæssigt fordelt.

Ostemassen er hvid eller lysgullig med svage blågrønne aftegninger af blåskimmel i skorpekanten. På ydersiden er ostens farve tydeligt karakteristisk, da røgningen giver osten en mørk, rødbrun farve, der efter lagringen i bjerghuler eller kældre, som er begroet med svampe, får rødlige, grønlige og blålige nuancer.

Indvendigt findes huller, der er skabt mekanisk.

Det er tilladt at anvende følgende traditionelle betegnelser:

»Gamoneu« eller »Gamonedo« del Puerto. Osten fremstilles i de højt liggende områder i kommunerne Cangas de Onís og Onís (Picos de Europa) og i de dale og dalsænkninger, som angives i produktspecifikationen. Produktionen finder sted i mindre ostemejerier i perioden juni-september. Osten fremstilles af mælk fra de hjorder af malkedyr, der græsser i disse dalsænkninger. Der er tale om blandinger af mindst to af de tre nævnte mælketyper, dvs. fra køer, får eller geder, med mindst 10 % mælk fra får og/eller geder i hver type.

»Gamoneu« eller »Gamonedo« del Valle. Denne ost fremstilles i de lavtliggende områder i kommunerne Cangas de Onís og Onís. Produktionen er ikke sæsonafhængig, da husdyrholdet er semi-ekstensivt og først og fremmest består af græsningsdrift.

4.3. Geografisk område: Det geografiske område er kommunerne Cangas de Onis og Onis i den selvstyrende region Asturien. Mælkeproduktionen samt fremstillingen og lagringen af osten skal finde sted inden for dette afgrænsede område.

4.4. Bevis for oprindelse: Der gennemføres kontrol for at sikre, at den mælk, der anvendes ved fremstillingen, udelukkende kommer fra godkendte kvægbrug, der er registreret hos Consejo Regulador (reguleringsorganet for beskyttede oprindelsesbetegnelser). Produktionsregistret kontrolleres, og for de producenter, der anvender mælk fra eget jordbrug, kontrolleres også flokregistret. For producenter, som ikke anvender mælk fra eget jordbrug, kontrolleres relevante produktionsregistre og dokumentationen for mælkens oprindelse. Denne skal bestå af en følgeseddel med oplysninger om det landbrug, som mælken kommer fra, dato og tidspunkt for indsamling, leveret mængde, leveringstidspunkt, oplysninger om det køretøj og den chauffør, som udførte transporten, samt faktura og kvittering for den leverede mælk. Producenten skal for hvert vareparti oprette en liste over oprindelse og mængde for den anvendte mælk, antal oste, der er fremstillet, og numret på det parti/de partier, som fremstilles ved hver produktion. For hvert produktionstrin efter fremstillingen (rygning, modning eller lagring) og forud for distributionen skal listerne altid indeholde oplysninger om de enheder og partier, som findes på hvert enkelt produktionsanlæg. Sluttelig skal de partier, der er blevet fremstillet, forsynes med relevante identifikationsetiketter og mærkes med slutdestination. Derudover skal der foreligge tilhørende følgeseddel og faktura.

4.5. Produktionsmetode: Ved fremstillingen af Gamoneu- eller Gamonedo-ost må der kun anvendes upasteuriseret ko-, fåre- eller gedemælk eller alternativt blandinger af to eller tre af mælketyperne. De pågældende dyr skal være fodret med områdets naturlige ressourcer: græsning på engarealer eller fodring med græs og hø fra engarealer. Undtagelsesvis må der anvendes kraftfoder af kornprodukter og bælgplanter i perioder, hvor der, som oftest på grund vejret, er mangel på foder, der produceres lokalt på jordbruget.

Når ostemejerierne har modtaget mælken, gennemgår den en koaguleringsproces som følge af tilsætning af mælkesyre, idet der anvendes den mængde osteløbe eller koagulerende enzymer, som medfører, at koaguleringen varer mindst 60 minutter. Mælkens temperatur skal under hele koaguleringen ligge på mellem 24 og 30 °C.

Når ostemassen er blevet dannet, skæres den forsigtigt i små stykker på mellem 5 og 15 mm, hvorefter valleudskillelsen, der varer ca. 90 minutter, finder sted.

Ostemassen kommes i runde forme, der er egnet til fremstilling af fødevarer, og man kan herefter presse ostemassen let, således at restvallen udskilles.

Saltningen sker, ved at ostens overside og underside dækkes med natriumchlorid efter henholdsvis 24 og 48 timer.

Når osten er blevet formet, gennemgår den en røgningsproces, hvis varighed og intensitet skal tilpasses forholdene på det pågældende tidspunkt. Det er vigtigt, at osten tørres på rette måde, og at der opstår en rødbrun skorpe med en konsistens, som gør det muligt at tilsætte blåskimmel inden i osten i modningsfasen. Dette gøres for at opnå den milde røgsmag, som er kendetegnende for produktet, uden at den bliver for dominerende. Ved røgningsprocessen anvendes følgende: askeved (Fraxinus excelssior), lyng (Erica sp.), rødbøg (Fagus sylvatica) eller andre lokale træsorter, som ikke er harpiksholdige.

Modningsprocessen foregår i kalkstenshuler eller kældre, der er således indrettet, at de giver osten de karakteristiske egenskaber. Temperaturen skal være på 10 °C og luftfugtigheden på 90 % i gennemsnit. Modningsperioden varer mindst to måneder fra ostemassens fremstillingsdato. I løbet af denne periode vendes og rengøres osten i det omfang, der er nødvendigt for at give osten sine særlige egenskaber og for at sikre og fremme udviklingen af de karakteristiske svampe og skimmelsvampen. Disse skal opstå under modningsprocessen og må under ingen omstændigheder tilsættes mælken. Skimmelsvampen skal trænge ind i osten og sprede sig langs snittet og således danne udgangspunkt for, at de karakteristiske grønblå farver opstår langs skorpekanten.

Ostene markedsføres med behørig identifikation og mærkning.

4.6. Tilknytning:

— Historisk tilknytning Gamonedo-osten er vigtig for bevaringen af traditionelle metoder, hvor ressourcerne fra de dyr, der findes i området, udnyttes fuldt ud. På grundlag af et klagebrev vedrørende anvendelsen af græsarealerne, som blev forelagt kong Felipe IV i 1641, kan det konstateres, at osten mindst har været fremstillet siden det 17. århundrede, hvor den var »sognets fattiges« levebrød. Også i andre dokumenter af ældre dato (Madoz' geografiske leksikon fra 1700-tallet) har man fundet adskillige henvisninger til ost som basisfødevare for lokalbefolkningen og til specialiseringen inden for områdets husdyrbrug samt tilstedeværelsen af blandet husdyrhold bestående af køer, får og geder, som græsser på engstrøgene om sommeren. Disse forhold og den store afstand til forbrugerne, som er en følge af dårlig infrastruktur, har medført, at man i umindelige tider har fremstillet ost af mælk fra egne husdyr.

— Naturlig tilknytning Det traditionelle geografiske område, hvor ostene fremstilles, er begrænset til kommuner Onís og Cangas de Onís, som tilsammen udgør en stor del af Cornión, den vestlige del af massivet Los Picos de Europa. Det mest slående ved dette bjergmassiv er de dramatiske højdeforskelle — her forekommer der højdeforskelle, der går fra 80 m over havets overflade langs floden Sella til 2 648 m over havets overflade i Torre Cerredos. Bjergområdet er kendetegnet ved den store forekomst af kalksten, stejle bjergsider og en geomorfologisk stigning, der er af afgørende betydning for to naturforhold: dalen og bjergpasset. Dalen er domineret af bløde, bakkede engstrøg og små landbrug, der ligger i tilknytning til boligerne. Her ligger også de største befolkningscentre. På høstmarkerne dyrkes der græs til vinteren, og i løbet denne periode græsser husdyrene her, da det ikke er nødvendigt at opstalde dyrene hele vinteren igennem. Passet, som er det højst liggende område, kendetegnes ved dets lodrette sider og karstlandskabet med utallige slugter, dybe kløfter, huler, spalter og sprækker. Herinde ligger kvægskure og engstrøg med græs af høj næringsværdi, hvor husdyrene går fra om foråret, og indtil den første sne falder om efteråret. Klippestykker, »xerros« og klippeblokke præger også græsgangene i dette bjerglandskab. Området har et typisk havklima med meget regn hele året, et moderat antal solskinstimer og skyet vejr en stor del af tiden. Nedbørsmængden varierer mellem 2 000 mm i de højest liggende områder, hvor en del af nedbøren falder som sne, og 1 200 mm i de lavtliggende områder. I sommerperioden dannes der ofte meget tåge i de højtliggende områder. I dalene er temperaturen moderat hele året, og middeltemperaturen er på 12 °C. I bjergområderne er middeltemperaturen på 3 °C. Jordbundsforholdene i området er domineret af kalk- og kvartsitklippeforekomster, som i dalene er blevet formet af erosion, klimaet og vegetationen i dalene. Klimaet, terrænet og de geologiske forhold giver området et særpræg, som har direkte indflydelse på græsgangenes type og kvalitet, og gør dem særligt egnede til de kvæg-, fåre-, og gedebesætninger, som producerer den mælk, som bruges til Gamoneu- eller Gamonedo-ost. Den hyppigst forekommende plante i dette område er Festuca burnatii, som er endemisk i Kantabrien og er en flerårig græstype. I dalsænkningerne og på skråningerne, hvor der ligger sne indtil slutningen af foråret, findes der græsningsarealer, som domineres af katteskæg (Nardus stricta), som er en græstype, hvis spirekraft medfører, at den kan brede sig i forskellige miljøer. Her vokser også græsarterne Phleum alpinum, Festuca iberica og Festuca picoeuropeana samt bælgplanten Trifolium thalli Vill. Ostens karakteristiske egenskaber skyldes røgningen og modningen, hvortil der kun må anvendes svampe og skimmesvamp, som forekommer naturligt i modningslagrene. Blandt disse kan nævnes blåskimmel, som giver de farveaftegninger, der giver osten sin karakteristiske farve og smag.

— Tilknytning til befolkningen Der er tale om et økosystem med enestående miljøforhold, hvilket fremgår af, at nationalparken Montaña de Covadonga i 1918 blev oprettet som den første nationalpark i Spanien og således var med til at danne grundlag for naturbeskyttelsesarbejdet i Spanien. Det er almindeligt anerkendt, at hyrderne i dette bjergområde spiller en vigtig rolle for bevaringen af områdets natur. Gamonedo- eller Gamoneu-osten er blevet udviklet som et resultat af den traditionelle drift og som det eneste økonomiske alternativ til husdyrhold i området. De nye og gamle fremstillingsmetoder, der er beskrevet ovenfor, er resultatet af nedarvede traditioner, som man tilstræber at tilpasse til de nuværende forhold uden at give afkald på produktets særpræg og den livsstil, der former sig omkring produktet.

4.7. Kontrolorgan:

Navn: Consejo Regulador de la D.O.P. »Gamoneu« eller »Gamonedo« Adresse: La Plaza, s/n E-33560 Benia-Onís (Asturias) Tlf. (34) 985 84 40 05 Fax (34) 985 84 42 30 E-mail: info@quesogamonedo.com

4.8. Mærkning: De oste, som er omfattet af den beskyttede oprindelsesbetegnelse »Gamoneu« eller »Gamonedo«, og som er beregnet til forbrug, skal identificeres med en etiket eller kontroletiket, der er nummereret, godkendt, kontrolleret og udstedt af kontrolorganet i henhold til de bestemmelser, der er fastlagt i kvalitetshåndbogen. De beskyttede ostes etiket og kontroletiket skal indeholde en tydelig angivelse af teksten »Denominación de Origen Protegida« — »Gamoneu« eller »Gamonedo« og den traditionelle betegnelse »del Puerto« eller »del Valle« samt af de oplysninger og krav, der er fastlagt i den relevante lovgivning.

Alle producenter skal mærke deres produkter med det særlige logo, som vises nedenfor,og som er godkendt af Consejo Regulador.

(1) EUT L 93 af 31.3.2006, s. 12.